Polestar vil lancere fire nye elbiler på tre år

Den svensk-kinesiske elbilproducent Polestar sætter nu tempoet markant op. Over de næste tre år vil mærket sende fire nye modeller på markedet – fra en luksuriøs Grand Tourer til en kompakt SUV i hjertet af det europæiske elbilmarked. Polestar vil vokse – og det skal gå stærkt.

Første skridt er Polestar 5, som ifølge planen begynder leveringer til sommer. Den firedørs GT skal fungere som mærkets teknologiske og imagebærende flagskib.

Men det er ikke kun prestige, det handler om. I fjerde kvartal 2026 kommer en ny variant af Polestar 4, som allerede i dag er mærkets bestseller. Den nye udgave skal bredere ud og ramme flere kunder i det voksende SUV- og crossover-segment.

I starten af 2027 følger en helt ny generation af Polestar 2 – bilen der for alvor satte Polestar på landkortet og som globalt har rundet over 190.000 solgte eksemplarer.

Og i 2028 går mærket direkte ind i det største elbilsegment i Europa med lanceringen af Polestar 7, en kompakt premium-SUV, der skal produceres i Europa.

Sigtet indstillet på “high-value”-segmenterne

Polestars CEO, Michael Lohscheller, lægger ikke skjul på ambitionerne:

“Polestar fortsætter med at udfordre bilindustrien – nu ved at træde ind i hurtigtvoksende high-value segmenter med rekordfart.”

Mærket vil placere sig der, hvor efterspørgslen er størst – og hvor indtjeningen er bedst. Det gælder især kompakte SUV’er, som ifølge Polestar stod for cirka en tredjedel af det samlede elbilsalg i Europa i 2025. For danske bilkøbere betyder det, at Polestar i løbet af få år går fra et relativt smalt modelprogram til at dække alt fra sportslig luksus-GT til familievenlig SUV i kompaktklassen.

Polestar 5: Halo-modellen

Polestar 5 bliver først i rækken. Den beskrives som en performance-orienteret Grand Tourer bygget på en letvægtsplatform i limet aluminium. Ambitionen er at hæve barren for, hvad en elektrisk GT kan levere – både på køredynamik og luksus. Den bliver ikke volumenmodellen i Danmark, men snarere en såkaldt “halo”-bil, der skal styrke brandet og trække kunder ind i resten af programmet.

Den nye Polestar 2 bliver afgørende

For danske forhold er det dog især næste generation af Polestar 2, der bliver interessant. Modellen har været en fast spiller på det danske elbilmarked, og en fuldstændig ny generation i 2027 kan blive afgørende for mærkets position herhjemme.

Samtidig ventes en større satsning på detailkanalen og et udvidet forhandlernet. I Danmark har Polestar i dag otte fysiske lokationer, og globalt planlægges en udvidelse på cirka 30 procent.

Polestar vil lancere fire nye elbiler på tre år